b'\n_START_ARTICLE_\nF\xc3\xa9lix Houphou\xc3\xabt-Boigny-fredsprisen\n_START_PARAGRAPH_\nF\xc3\xa9lix Houphou\xc3\xabt-Boigny-fredsprisen (fransk: Le Prix F\xc3\xa9lix Houphou\xc3\xabt-Boigny pour la recherche de la paix, engelsk: The F\xc3\xa9lix Houphou\xc3\xabt-Boigny Peace Prize) er en internasjonal pris til bel\xc3\xb8nning av fremragende innsats for sikring, opprettholdelse og s\xc3\xb8ken etter fred i tr\xc3\xa5d med FNs charter og UNESCOs grunnlov. Prisen ble innstiftet av UNESCOs generalkonferanse i 1989 og ble f\xc3\xb8rste gang tildelt i 1991. Den er oppkalt etter Elfenbenskystens president F\xc3\xa9lix Houphou\xc3\xabt-Boigny. Prisen kan tildeles enkeltpersoner, s\xc3\xa5 vel som organisasjoner og institusjoner.\n_START_SECTION_\nPrispenger, medalje og diplom\n_START_PARAGRAPH_\nTil prisen er det knyttet prispenger, en medalje og et diplom. Prispengene er p\xc3\xa5 150\xc2\xa0000 amerikanske dollar._NEWLINE_Medaljen er i gull. P\xc3\xa5 advers b\xc3\xa6rer denne portrett av Houphou\xc3\xabt-Boigny, mens den p\xc3\xa5 revers har UNESCOs emblem omgitt av en omskrift med prisens navn p\xc3\xa5 fransk med store bokstaver.\n_START_SECTION_\nJury\n_START_PARAGRAPH_\nPrisvinnerne utpekes av en jury best\xc3\xa5ende av framtredende statsmenn, diplomater, forskere, jurister og menneskerettighetsforkjempere. Juryen best\xc3\xa5r per desember 2013 av \xc3\xa5tte medlemmer. Portugals tidligere president M\xc3\xa1rio Soares var juryformann.\n_START_SECTION_\nNominasjon\n_START_PARAGRAPH_\nUNESCOs medlemsstater og organisasjoner med konsultativ status har rett til \xc3\xa5 nominere til F\xc3\xa9lix Houphou\xc3\xabt-Boigny-fredsprisen. Nominasjoner kan ogs\xc3\xa5 framsettes av jurymedlemmene selv, tidligere prisvinnere og vinnere av Nobels fredspris, akademier og akademimedlemmer, fredsinstitusjoner, menneskerettighets- og fredsorganisasjoner, institutter for internasjonal rett, dommere i Den internasjonale domstolen, regjerings- og parlamentsmedlemmer, universitetsrektorer og professorer i historie, stats- og rettsvitenskap.'